Κανονισμός (ΕΚ) αριθ. 1040/2002 της Επιτροπής

της 14ης Ιουνίου 2002

για τη θέσπιση λεπτομερών κανόνων για την εφαρμογή των διατάξεων σχετικά με την παροχή χρηματοδοτικής συνδρομής από την Κοινότητα στο πλαίσιο του φυτοϋγειονομικού έλεγχου και την κατάργηση του κανονισμού (ΕΚ) αριθ. 2051/97

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2002/36/ΕΚ της Επιτροπής(2), και ιδίως το άρθρο 23 παράγραφος 5 τελευταίο εδάφιο,

Εκτιμώντας τα ακόλουθα:

(1) Σύμφωνα με την οδηγία 2000/29/ΕΚ, η Κοινότητα μπορεί να χορηγεί στα κράτη μέλη χρηματοδοτική συνδρομή για την κάλυψη των δαπανών που σχετίζονται άμεσα με τα ληφθέντα ή προβλεπόμενα μέτρα για την καταπολέμηση επιβλαβών οργανισμών που έχουν εισαχθεί στην Κοινότητα από τρίτες χώρες ή από άλλες περιοχές της Κοινότητας, με στόχο την εξάλειψή τους ή, αν αυτό δεν είναι δυνατό, τη μη εξάπλωσή τους.

(2) Τα κράτη μέλη δύνανται, ιδίως, να ζητούν χρηματοδοτική συνδρομή από την Κοινότητα για τα ειδικά μέτρα που έχουν θεσπίσει ή προβλέπεται να θεσπίσουν για τον έλεγχο των μολύνσεων που οφείλονται σε επιβλαβείς οργανισμούς που έχουν εισαχθεί στο έδαφός τους. Το ανώτατο όριο της χρηματοδοτικής αυτής συνδρομής είναι 50 % των επιλέξιμων δαπανών.

(3) Κατά την εφαρμογή του κανονισμού (ΕΚ) αριθ. 2051/97 της Επιτροπής, της 20ής Οκτωβρίου 1997, περί καθορισμού των λεπτομερειών εφαρμογής των διατάξεων που αφορούν τη χορήγηση χρηματοδοτικής συμμετοχής της Κοινότητας για τον "φυτοϋγειονομικό έλεγχο"(3) φάνηκε ότι απαιτούνται περισσότερο λεπτομερείς κανόνες, ιδίως όσον αφορά τις απαιτήσεις σχετικά με τις πληροφορίες που πρέπει να παρέχουν τα κράτη μέλη ως δικαιολογητικά κατά την υποβολή των αιτήσεων για τη χορήγηση χρηματοδοτικής συνδρομής από την Κοινότητα.

(4) Οι νέοι κανόνες πρέπει να διευκρινίζουν τα στοιχεία που πρέπει να περιλαμβάνουν οι αιτήσεις των κρατών μελών για τη χορήγηση χρηματοδοτικής συνδρομής, ιδίως όσον αφορά το πρόγραμμα εξάλειψης του επιβλαβούς οργανισμού για τον οποίο ζητείται χρηματοδοτική συνδρομή στο πλαίσιο του φυτοϋγειονομικού ελέγχου.

(5) Σύμφωνα με το άρθρο 3 παράγραφος 2 του κανονισμού (ΕΚ) αριθ. 1258/1999 του Συμβουλίου(4), τα κτηνιατρικά και φυτοϋγειονομικά μέτρα που λαμβάνονται σύμφωνα με τις κοινοτικές διατάξεις χρηματοδοτούνται από το Ευρωπαϊκό Ταμείο Προσανατολισμού και Εγγυήσεων, τμήμα Εγγυήσεων. Ο δημοσιονομικός έλεγχος των μέτρων αυτών εμπίπτει στις διατάξεις των άρθρων 8 και 9 του προαναφερθέντος κανονισμού.

(6) Συνεπώς, πρέπει να καταργηθεί ο κανονισμός (ΕΚ) αριθ. 2051/97.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Με την επιφύλαξη των διατάξεων του άρθρου 23 παράγραφος 4 πρώτο εδάφιο της οδηγίας 2000/29/ΕΚ, οι αιτήσεις των κρατών μελών για τη χορήγηση χρηματοδοτικής συνδρομής από την Κοινότητα στο πλαίσιο του φυτοϋγειονομικού ελέγχου σύμφωνα με το άρθρο 23 παράγραφος 5 της οδηγίας 2000/29/ΕΚ υποβάλλονται εγγράφως, το αργότερο μέχρι τις 30 Απριλίου κάθε έτους, από την αρχή που αναφέρεται στο άρθρο 1 παράγραφος 4 της εν λόγω οδηγίας, προκειμένου να εξεταστεί κατά τη διάρκεια του ιδίου έτους και αποστέλλονται στην Επιτροπή των Ευρωπαϊκών Κοινοτήτων, Γενική Διεύθυνση Υγείας και Προστασίας των Καταναλωτών, B-1049 Βρυξέλλες.

2. Οι αιτήσεις περιλαμβάνουν τα έγγραφα σχετικά με το πρόγραμμα εξάλειψης του επιβλαβούς οργανισμού για τον οποίο ζητείται χρηματοδοτική συνδρομή στο πλαίσιο του φυτοϋγειονομικού ελέγχου, και πιο συγκεκριμένα:

α) γενικές πληροφορίες όσον αφορά την εμφάνιση του εν λόγω επιβλαβούς οργανισμού, οι οποίες περιλαμβάνουν λεπτομερή στοιχεία όσον αφορά την ημερομηνία κατά την οποία δημιουργήθηκαν υποψίες ή επιβεβαιώθηκε η εμφάνισή του και την εικαζόμενη αιτία της εμφάνισής του·

β) τα απαραίτητα μέτρα που έχουν ληφθεί ή πρόκειται να ληφθούν για την καταπολέμηση του εν λόγω επιβλαβούς οργανισμού, την αναμενόμενη διάρκειά τους και, εφόσον υπάρχουν, τα επιτευχθέντα αποτελέσματα, το πραγματικό ή το κατ' εκτίμηση ύψος των δαπανών που έχουν πραγματοποιηθεί ή πρόκειται να πραγματοποιηθούν, καθώς και το μέρος των δαπανών που χρηματοδοτούνται ή πρόκειται να χρηματοδοτηθούν με δημόσια κεφάλαια. Η διάρκεια δεν πρέπει να υπερβαίνει τα δύο έτη μετά την ημερομηνία εμφάνισης του εν λόγω επιβλαβούς οργανισμού, εκτός από δεόντως αιτιολογημένες περιπτώσεις, στις οποίες υπάρχει δυνατότητα υποβολής δύο ακόμη αιτήσεων ενός έτους κάθε μία.

Άρθρο 2

1. Για την εξέταση που αναφέρεται στο άρθρο 1 παράγραφος 1, τα κράτη μέλη υποβάλλουν φάκελο ο οποίος περιλαμβάνει, για κάθε έτος του προγράμματος:

α) αντίγραφο της κοινοποίησης της εμφάνισης του εν λόγω επιβλαβούς οργανισμού, σύμφωνα με το άρθρο 16 παράγραφος 1 ή παράγραφος 2 της οδηγίας 2000/29/ΕΚ·

β) πληροφορίες σχετικά με τους ελέγχους, δοκιμασίες και άλλες ενέργειες για τον προσδιορισμό της φύσης και της έκτασης που έχει λάβει η εμφάνιση του εν λόγω επιβλαβούς οργανισμού, περιλαμβανομένης της μεθόδου που έχει χρησιμοποιηθεί για τις ενέργειες αυτές·

γ) την προβλεπόμενη από το νόμο ειδοποίηση με την οποία ζητείται η λήψη μέτρων όπως η καταστροφή, η απολύμανση, η αποστείρωση κ.λπ. καθώς και επίσημη περιγραφή και αξιολόγηση των επιτευγμάτων/αποτελεσμάτων, συμπεριλαμβανομένης της περιγραφής των μεθόδων που έχουν χρησιμοποιηθεί για τα εν λόγω μέτρα·

δ) σε περίπτωση καταβολής αντιστάθμισης για οικονομικές ζημίες, εκτός των διαφυγόντων κερδών, οι οποίες απορρέουν από απαγορεύσεις ή/και περιορισμούς, όπως ορίζεται στο άρθρο 23 παράγραφος 2 στοιχείο γ) της οδηγίας 2000/29/ΕΚ, την επίσημη κατάσταση για τις πληρωμές που έχουν διενεργηθεί ή πρόκειται να διενεργηθούν και τη μέθοδο υπολογισμού·

ε) τα στοιχεία της παρτίδας σύμφωνα με τις διατάξεις του άρθρου 23 παράγραφος 4 της οδηγίας 2000/29/ΕΚ ή, αν δεν είναι δυνατόν, τους λόγους που καθιστούν αδύνατη την ταυτοποίηση.

2. Επιπλέον, τα κράτη μέλη υποβάλλουν επίσης τον κατάλογο των ποσών, χωρίς ΦΠΑ και άλλους φόρους, τα οποία έχουν καταβληθεί ή πρόκειται να καταβληθούν για την εφαρμογή των μέτρων που απαιτούνται για την καταπολέμηση του εν λόγω επιβλαβούς οργανισμού και του μέρους των ποσών αυτών που καλύπτονται από δημόσια χρηματοδότηση. Για κάθε είδος μέτρων, πρέπει να παρέχονται επίσης:

α) για τους ελέγχους και τις αναλύσεις, συνοπτικός πίνακας ο οποίος περιλαμβάνει, μεταξύ άλλων, τις ημερομηνίες κατά τις οποίες διενεργήθηκαν οι έλεγχοι, τις τοποθεσίες και το ανά μονάδα κόστος·

β) για τα μέτρα που αναφέρονται στην παράγραφο 1 στοιχείο γ), ο κατάλογος των εκμεταλλεύσεων/τοποθεσιών στις οποίες έχουν εφαρμοστεί καθώς και η ποσότητα των φυτών/εκτάσεων στις οποίες έχουν εφαρμοστεί τα μέτρα αυτά·

γ) για τις πληρωμές που αναφέρονται στην παράγραφο 1 στοιχείο δ), ο κατάλογος των δικαιούχων.

Άρθρο 3

1. Για κάθε αίτηση που υποβάλλεται, η Επιτροπή προσδιορίζει κατά πόσο τα φυτοϋγειονομικά μέτρα είναι τα ενδεδειγμένα και το κόστος των προαναφερθέντων μέτρων λογικό.

2. Το οικείο κράτος μέλος κοινοποιεί στην Επιτροπή, κατόπιν αιτήματός της, κάθε συμπληρωματική πληροφορία που ζητά για την εξέτασή της.

Άρθρο 4

1. Κάθε χρόνο, το αργότερο πριν από τις 15 Σεπτεμβρίου, η Επιτροπή καταρτίζει κατάλογο των προγραμμάτων προς εξέταση τα οποία είναι συνεπώς επιλέξιμα για τη χορήγηση χρηματοδοτικής συνδρομής από την Κοινότητα. Για να διασφαλιστεί η αποτελεσματικότητα και η συνεκτικότητα και λαμβανομένης υπόψη της εξέλιξης της φυτοϋγειονομικής κατάστασης στην Κοινότητα, η Επιτροπή προβαίνει σε κατάταξη των προγραμμάτων αυτών με σειρά προτεραιότητας.

Στο πλαίσιο αυτό, προτεραιότητα έχουν τα προγράμματα που ανταποκρίνονται όσο το δυνατόν περισσότερο στα ακόλουθα κριτήρια:

- προστατεύουν τα συμφέροντα της Κοινότητας στο σύνολό της,

- παρουσιάζουν τις μεγαλύτερες πιθανότητες αποτελεσματικότητας,

- παρέχουν τις απαιτούμενες πληροφορίες όσον αφορά την ταυτότητα της παρτίδας.

2. Ο κατάλογος, ο οποίος παρέχει αναλυτικά στοιχεία όσον αφορά το ποσό της προτεινόμενης χρηματοδοτικής συνδρομής της Κοινότητας για κάθε πρόγραμμα, υποβάλλεται προς συζήτηση στη Μόνιμη Φυτοϋγειονομική Επιτροπή. Εφόσον απαιτείται, αναφέρεται επίσης το ποσοστό μείωσης της χρηματοδοτικής συνδρομής.

3. Τα προγράμματα που περιλαμβάνονται στον κατάλογο που αναφέρεται στην παράγραφο 2 εγκρίνονται, το καθένα ξεχωριστά, σύμφωνα με τη διαδικασία που προβλέπεται στο άρθρο 18 της οδηγίας 2000/29/ΕΚ. Η έγκριση αυτή περιλαμβάνει το ποσοστό χρηματοδοτικής συνδρομής της Κοινότητας, τους όρους στους οποίους ενδεχομένως υπόκειται, καθώς και το ανώτατο όριο της συνδρομής. Η χρηματοδοτική συνδρομή της Κοινότητας χορηγείται μόνον εφόσον το σύνολο των επιλέξιμων δαπανών ετησίως, το οποίο καθορίζεται σύμφωνα με το άρθρο 4 παράγραφος 1 δεν υπερβαίνει τα 50000 ευρώ.

Άρθρο 5

Για την είσπραξη του ποσού της χρηματοδοτικής συνδρομής της Κοινότητας για πρόγραμμα που έχει εγκριθεί, το κράτος μέλος υποβάλλει στην Επιτροπή αίτηση για την καταβολή της χρηματοδοτικής συνδρομής σε ευρώ, το αργότερο έως τις 30 Σεπτεμβρίου του έτους που έπεται του έτους έγκρισης του προγράμματος.

Το κράτος μέλος επισυνάπτει στην αίτησή του τα αποδεικτικά στοιχεία ή άλλα έγγραφα που επιβεβαιώνουν τις πληρωμές, όπως τιμολόγια ή αποδείξεις.

Άρθρο 6

Ο κανονισμός (ΕΚ) αριθ. 2051/97 καταργείται.

Άρθρο 7

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις αιτήσεις που αφορούν τη χορήγηση χρηματοδοτικής συνδρομής από την Κοινότητα από το 2003 και μετά.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Ιουνίου 2002.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 116 της 3.5.2002, σ. 16.

(3) ΕΕ L 287 της 21.10.1997, σ. 13.

(4) ΕΕ L 160 της 26.6.1999, σ. 103.